
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	5 noiembrie 2009

	Nr.
	27/511


R A P O R T

asupra propunerii legislative pentru modificarea Legii nr. 309/2002 privind recunoaşterea şi acordarea unor drepturi persoanelor care au efectuat stagiul militar  cadrul Direcţiei Generale a Serviciului Muncii în perioada 1950-1961
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Pl.x 458 din 28 septembrie 2009, cu dezbaterea pe fond, în procedură obişnuită, a propunerii legislative pentru modificarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.300/08.04.2009)
· avizul negativ al Comisiei pentru buget, finanţe şi bănci (nr.22/512/06.10.2009)
· avizul negativ al Comisiei juridice, de disciplină şi imunităţi (nr.31/862/13.10.2009)
· avizul favorabil al Comisiei pentru drepturile omului, culte şi problemele minorităţilor naţionale (nr.25/618/28.09.2009)
· punctul de vedere negativ al Guvernului (nr.1102/04.05.2009).
 Propunerea legislativă are ca obiect de reglementare majorarea cuantumului indemnizaţiei lunare de la 2,53 lei, cât este în prezent, la 5 lei, precum şi acordarea unor prestaţii în natură, după cum urmează: acordarea gratuită sau compensată în proporţie de 85% a medicamentelor, scutire de la plata abonamentului radio-tv pentru văduvele supravieţuitoare, acordarea de călătorii gratuite pe mijloacele de transport în comun, cu trenul, auto sau naval, scutire de impozit pe o singură locuinţă şi acordarea unui sejur anual de 10 zile de tratament 
într-o staţiune balneo-climaterică.
Comisia propune Plenului Camerei Deputaţilor respingerea  iniţiativei legislative din următoarele considerente:

- iniţiatorii nu au identificat sursele financiare necesare aplicării măsurilor propuse, încălcându-se astfel atât dispoziţiile art.138 alin.(5) din Constituţia României, republicată, cât şi cele ale art. 15 alin.(1) din Legea nr.500/2002 privind finanţele publice ,cu modificările ulterioare, dispoziţii care prevăd în mod expres  stabilirea sursei de finanţare şi a mijloacelor prin care trebuie acoperit minusul de venituri sau creşterea cheltuielilor bugetare;

- prin Hotărârea Guvernului nr.1147/2008 privind indexarea unor indemnizaţii în baza unor legi speciale, indemnizaţia pentru fiecare lună de stagiu militar a fost majorată cu 7,5%, aceasta fiind în prezent de 2,53 lei, iar propunerea de majorare la 5 lei reprezintă o creştere de 98%, care nu poate fi susţinută;
- textul în vigoare al Legii nr.309/2002, prevede la art.5 lit.a) acordarea de asistenţă medicală şi medicamente în mod gratuit, atât în tratamentul ambulatoriu, cât şi în timpul spitalizării şi este mai favorabil aplicându-se nediferenţiat tuturor beneficiarilor. Soluţia propusă de iniţiatori, şi anume „asistenţă medicală şi medicamente în mod gratuit sau compensat în proporţie de 85%” ar conduce la un tratament discriminatoriu, neprecizându-se care sunt criteriile după care se vor stabili cazurile în care medicamentele vor fi compensate în proporţie de 85%;
- orice propunere de scutire de impozit pe o singură locuinţă trebuie să aibă în vedere respectarea prevederilor Legii nr. 571/2003 - Codul fiscal, care, la Titlul IX “Impozite şi taxe locale” precizează în mod expres categoriile de persoane fizice care beneficiază de scutire de la plata impozitului pe clădiri;
- persoanele care fac obiectul acestui act normativ beneficiază, în calitate de pensionari ai sistemului public de pensii atât de abonamente cu reducere de 50% la transportul în comun urban, iar în multe oraşe şi municipii chiar de gratuitate, acordată prin hotărâri ale consillilor locale, cât şi de o reducere de 50% din tariful stabilit pentru călătoriile pe calea ferată, la toate tipurile de tren, fără regim de rezervare, şi la mijloacele auto sau navale între localităţi, conform Hotărârii Guvernului nr.2403/2004 pentru aprobarea Normelor metodologice de aplicare a Legii nr.147/2000 privind reducerile acordate pensionarilor pentru transportul intern.
 Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din data de 3 noiembrie 2009 au participat, în conformitate cu prevederile art.55 din Regulamentul Camerei Deputaţilor:

· d-na Georgeta Jugănaru – director, Ministerul Muncii, Familiei şi Protecţiei Sociale
· d-na Florentina Gemănoiu – şef serviciu, Ministerul Finanţelor Publice

· d-l George Marinescu – şef serviciu, Ministerul Finanţelor Publice.
La lucrările comisiei au fost prezenţi 20 de deputaţi, din totalul de 20 membri ai comisiei.

Raportul comisiei a fost adoptat cu unanimitate de voturi. 


Propunerea legislativă a fost respinsă de Senat în şedinţa din 23 septembrie 2009.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Victor Paul Dobre


Kerekes Karoly

p.Şef servicu,

Consilier parlamentar Elena Anghel

Întocmit,
Expert parlamentar Monica Rallu CURTA

